કંઠસ્થ લોકસાહિત્યનું એક લઘુસ્વરૂપ કહેવતો છે. સમગ્ર પ્રદેશમાં પ્રચલિત આ કહેવતો વિશેષતઃ ગ્રામજનો દ્વારા તેમના રોજિંદા વ્યવસાયમાં અનાયાસે પ્રયોજાય છે. તેમાં પ્રજાનાં રીતિરિવાજો, ખાસિયતો, માન્યતાઓ, સ્વભાવલક્ષણો, વૃત્તિ-પ્રવૃત્તિ, વ્યવસાય, માનસ વગેરેનું દર્શન થાય છે, એ સાથે જીવન-જગત વિશેનાં અનેક સનાતન સત્યો-નિરીક્ષણો, અનુભવો પૂર્ણતઃ યા અંશતઃ સચોટ, માર્મિક, વેધક, લાઘવ રૂપમાં પણ વ્યક્ત થાય છે.